हर समस्या का समाधान प्यार से हो जाता है: बापू
हर बात में लड़ना जरूरी तो नहीं, जब कार्य प्यार से भी हो जाता है तो लड़ना क्या? भोलेनाथ ने सती से लड़ाई- झगड़ा नहीं किया। मन में संकल्प और सती को दुख न लगे इसलिए भोलेनाथ ने सती के साथ झूठ बोला। तुलसीदास जी ने रामायण में एक बात और कही है कि ऐसा सत्य कभी नहीं बोलना जिससे सामने वाले के दिल में चोट लगे। सत्य बोलना अच्छी बात है। लेकिन एक शर्त पर वह सत्य कड़वा न हो तो बोलो, नहीं जब भी बोलो तो मीठा बोलाे। ये बातें संत स्वामी चिन्मयानंद बापू ने छत्तीसगढ़ सर्व ब्राह्मण समाज और हिंदू मंच के तत्वावधान में आयोजित श्रीराम कथा के तीसरे दिन कहीं। उन्होंने राम और शिव कथा का बखान किया।
भगवान शिव कथा का बखान करते हुए कहा कि एक बार भगवान शिव और मां सती भ्रमण पर निकले थे। तभी उन्होंने भगवान राम और लक्ष्मण को जंगल में विलाप करते देखा। पास जाकर भगवान शिव ने राम को प्रणाम किया। यह देख माता सती के मन में प्रश्न उठा और उन्होंने भगवान से पूछा कि आप ने एक बनवासी को प्रणाम क्यों किए। पर माता सती इस बात को मानने को तैयार नहीं थी और वे भगवान राम की परीक्षा लेने चली गईं। सती ने झूठ बोला तो उसके साथ लड़ाई नहीं की मेरी घरवाली होकर झूठ बोल रही है। भोले नाथ मुस्कुराए और मन में संकल्प कर लिया कि तुम्हारा जो कार्य था तुमने किया मेरा जो धर्म है मैं निभाऊंगा। भगवान ने जीभ को बिना हड्डी के बनाया है। यह कितनी मुलायम है। हमारे शरीर के अंगों में जीभ ही हमेशा गीली रहने वाली है। मानों भगवान ने ऐसा इशारा किया है कि इतनी कोमल जीभ से कठोर वाणी न बोलो। हमेशा जब भी बोलने की बारी आए तो मीठा बोलो रसभरी वाणी बोलाे। सती से झूठ बोलते हुए कहा कि देवी मैंने कोई संकल्प नहीं किया। चलो चलते हैं कैलाश पर्वत, मार्ग में इतिहास पुराण की चर्चा करते, यहां पर आकर भोलेनाथ ने तुरंत मौन होकर समाधि लगाई। 87 हजार साल समाधि में रहे। इधर माता सती उन्हें मनाने के लिए पूजा-अर्चना से लेकर तरह-तरह के प्रयास करती रहीं। पछतावा किया मैंने क्यों ऐसा किया। हर दिन समाधि टूटने का इंतजार किया। अंत में भगवान शिव की समाधि टूटती है। भगवान शिव ने माता सती को क्षमा किया और श्रीराम कथा सुनाई।
जीवंत झांकी के साथ मना राम जन्मोत्सव
कथा स्थल पर जीवंत झांकी के साथ राम जन्मोत्सव मनाया गया। कथा वाचक ने बताया कि अधर्म का नाश कर धर्म की रक्षा करने के लिए ही भगवान विष्णु ने राम के रूप में जन्म लिया और उन्होंने धरती में केवल धर्म की रक्षा की। इस दौरान पूरा कथा स्थल भगवान श्रीराम के जयकारे से गूंज उठा।
दाम्पत्य जीवन सुख से गुजारने शिवजी से शिक्षा लें
परिवार का कोई सदस्य आपके प्रतिकूल होगा, आपके स्वभाव से मेल न खाता हो तो यहां पर भोलेनाथ से शिक्षा लेनी चाहिए। सती और शिवजी के विचारों में विरोधाभास हो गया, सती शिवजी के अनुकूल आचरण न करने लगी तब भोलेनाथ नाराज नहीं हुए, क्रोध नहीं किया, मौन हो गए। कई बार बहुत ज्यादा बोलने से अच्छा है मौन हो जाना। हम जितना ज्यादा बोलते हैं, उतनी ज्यादा समस्याएं आती हैं। इसलिए दाम्पत्य जीवन सुख से गुजारने शिवजी से शिक्षा लेनी चाहिए।
जिस कीमत में दूध बिकता है उसी में पानी को बिकवा देता है
पानी को दूध में मिला दो तो उसको स्वीकार कर लेता है। अपना रंग देता है पानी को अपनी खुशबू देने के साथ ही अपनी कीमत भी दूध को देता है। लेकिन उसी दूध और पानी में जरा खटाई डाल दी जाए तो दूध फट जाता है। इसमें से पानी अलग व दूध अलग हो जाता है। ठीक उसी प्रकार दाम्पत्य जीवन का प्रेम होता है। प|ी को पति कितना आदर देता है। अपने ही समान सम्मान दिलाने के साथ स्थान देता है। लेकिन यदि दाम्पत्य जीवन के बीच में कपट की खटाई आ जाती है तो दरारें आ जाती हैं। श्रीरामकथा सुनने के बाद सभी प्रार्थना करें की दाम्पत्य जीवन के बीच में कपट न आए।
राजा दक्ष ने किया था शिव का अपमान
एक बार माता सती के पिता राजा दक्ष के यहां यज्ञ होता है। इसमें भगवान शिव को आमंत्रित नहीं किया। इधर माता सती यज्ञ में जाने के लिए जिद करती हैं। यज्ञ में उनका अपमान हुआ। यज्ञ का लक्ष्य ही था शिव का अपमान करना। शिव के क्रोध के कारण दक्ष ने अपनी बेटी को भी नहीं बुलाया। सती ने विमान देख पूछा महाराज यह सारे विमान कहां गए। पहले भोलेनाथ ने अनसुना कर दिया लेकिन जब बार-बार सती ने पूछा तो शिवजी ने बताया कि यह सारे विमान आपके पिता के यहां गए। सती प्रसन्न होकर बोली महाराज हम भी चलेंगे। भोलेनाथ ने कहा जहां से कोई निमंत्रण नहीं सूचना नहीं वहां कैसे चला जाए। भोलेनाथ ने कहा नहीं देवी चार जगह ही बिना निमंत्रण के जाना चाहिए जहां अधिकार हो उसका, माता-पिता के घर, प्रभु के घर, गुरुदेव के आश्रम और अपने मित्र के घर पर एक शर्त जब वहां कोई अपना विरोधी न हो तो। माता सती जिद कर वहां गई।
स्वामी चिन्मयानंद
सरकंडा नूतन चौक में चल रहे रामकथा के तीसरे दिन राम और शिव कथा का बखान हुआ जिसमें बड़ी संख्या में श्रद्धालुओं ने कथा का श्रवण किया।
तीसरे दिन कथा स्थल पर जीवंत झांकी के साथ राम जन्मोत्सव मनाया गया
hin_Deva hin_Deva hin_Deva hin_Deva hin_Deva awa_Deva hin_Deva hin_Deva hin_Deva hin_Deva hin_Deva awa_Deva hin_Deva hin_Deva